
	Παρουσίαση της ποιητικής συλλογής

του Κώστα Γουλιάμου
Η Ομιλία της Νύχτας

στο Σπίτι της Κύπρου

Παρουσία του Πρέσβη της Κυπριακής Δημοκρατίας κ. Κυριάκου Κενεβέζου, πραγματοποιήθηκε τη Δευτέρα 16 Απριλίου 2018, στο Σπίτι της Κύπρου στην Αθήνα, η παρουσίαση της νέας, πέμπτης κατά σειράν, ποιητικής συλλογής του Πρύτανη του Ευρωπαϊκού Πανεπιστημίου Κύπρου κ. Κώστα Γουλιάμου, με τίτλο Η ομιλία της Νύχτας, που κυκλοφορεί από τις Εκδόσεις Gutenberg. Τον κ. Γουλιάμο καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου. 

Ο ποιητής Κώστας Γουλιάμος, όπως ανέφερε η μουσειολόγος κ. Χριστίνα Δηλάρη, που ανέλαβε τον συντονισμό της εκδήλωσης, ανήκει στη λογοτεχνική γενιά, που παράλληλα με την ποίηση, έχει επιδοθεί με δημιουργικό πάθος στον δοκιμιακό λόγο της Επιστήμης, στα Γράμματα και τις Τέχνες.  Όπως, μάλιστα ενημέρωσε το ακροατήριο, ο κ. Γουλιάμος θα εκπροσωπήσει την Κύπρο στην Πολιτιστική Πρωτεύουσα της Ευρώπης, στην πόλη Λεουβάρντεν της Ολλανδίας, και, ακολούθως, στον πανευρωπαικό θεσμό European Literature Night που διεξάγεται στο Άμστερνταμ.
Για το βιβλίο μίλησαν ο κριτικός λογοτεχνίας, γραμματολόγος κ. Αλέξης Ζήρας, ο Πρόεδρος της Διοικούσας Επιτροπής του Ελληνικού Ανοικτού Πανεπιστημίου κ. Βασίλης Καρδάσης, ο ποιητής κ. Γιώργος Βέης και ο ποιητής, πεζογράφος, δοκιμιογράφος κ. Μάριος Μιχαηλίδης.
Όπως ανέφερε ο κ. Ζήρας, επισημαίνοντας ως δομικό στοιχείο της ποιητικής ταυτότητας του κ. Γουλιάμου, ότι δημιουργεί  συνθέσεις ποιημάτων, με καταφανείς αρμούς μεταξύ τους, ώστε όλα μαζί τα ποιήματα να αποτελούν ένα πλέγμα, ένα σύνθεμα, η ποιητική σύνθεση της Ομιλίας της Νύχτας αποτελεί την σύντηξη πολλών και διαφορετικών χρονικών στιγμών, διαφορετικών επεισοδίων, πολλών προσώπων της Ιστορίας αλλά και των μύθων που μας περιβάλλουν.
Στην προσωπική του σχέση με τον ποιητή, αλλά και στο ήθος, τη συμπεριφορά, το πολυμερές και πολυσχιδές της προσωπικότητάς του, αναφέρθηκε ο κ. Καρδάσης. Όπως σημείωσε, η ποιητική συλλογή προέρχεται από έναν άνθρωπο που πραγματικά αντανακλά αυτό που λέμε γενιά της Αντιπολίτευσης. Ο Γουλιάμος, πρόσθεσε, ακριβώς επειδή είναι παιδί αυτής της γενιάς, κατακεραυνώνει τις μορφές εξουσίας. Επισημαίνοντας δε τη στενή σχέση του ποιητή με την Κύπρο, σημείωσε ότι στην ποιητική του έκφραση η Ιστορία παρελαύνει ως τραύμα, ως φιλοσοφία, ως περιεχόμενο.
Όπως είπε, στη συνέχεια ο κ. Βέης, η Ομιλία της Νύχτας αποτελεί, κατά βάθος, μια περιεκτική, εμπεριστατωμένη σπουδή φωτοσκιάσεων και συνδηλώσεων για κρίσιμα προσωπικά ή ευρύτερα βιώματα. Ο Κώστας Γουλιάμος, πρόσθεσε, αποδεικνύει στην πράξη ότι γνωρίζει έπειτα από πολυετή άσκηση πώς να ανασυγκροτεί μέσα από τα  δόκιμα λεκτικά του συντάγματα ακέραιες τις ουσίες των ινδαλμάτων του και δεύτερον πώς να δειγματίζει συστηματικά με τον ικανό και αναγκαίο έλεγχο του κειμένου τις κυριότερες των εμμονών του. 

Ο κ. Μιχαηλίδης, τέλος, χαρακτήρισε την Ομιλία της Νύχτας, ως ένα αισθητικά άρτιο ποιητικό έργο, που προκαλεί ιδιαίτερο ενδιαφέρον για την ωριμότητα του ποιητικού λόγου, την ιδιότυπη παρουσία σε αυτόν του υπερρεαλισμού με τις εκπλήσσουσες επιλογές των εικόνων και των ποιητικών ζευγμάτων, στοιχεία που συνιστούν ένα μίγμα ελεγχόμενης εκφραστικής πρωτοτυπίας. Τα ποιήματα της συλλογής, πρόσθεσε, χαρακτηρίζονται από κοινή υφολογική ταυτότητα και όλα μαζί συνθέτουν ένα είδος εσωτερικού μονολόγου.
Εμφανώς συγκινημένος, ο κ. Γουλιάμος ευχαρίστησε, κατά την αντιφώνησή του, το ακροατήριο και όλους όσοι συνέβαλαν στην έκδοση και την παρουσίαση της νέας του ποιητικής συλλογής.
11 Απριλίου 2018

